UMH20010001

DRÖG

**Hollustuháttareglugerð.**

I. KAFLI

**Markmið, gildissvið og skilgreiningar.**

1. gr.

*Markmið.*

Markmið reglugerðarinnar er að tryggja öruggt nærumhverfi og forvarnir, með áherslu á að vernda og viðhalda lýðheilsu og heilnæmum lífsgæðum viðkvæmra hópa og almennings.

2. gr.

*Gildissvið.*

Reglugerð þessi gildir um framkvæmd hollustuverndar og heilbrigðiseftirlit, þ.m.t. vöktun og rannsóknir, eftirlit með meindýravörnum, gæludýrum, opnum svæðum, húsnæði og vistaverum og sóttvörnum.

3. gr.

*Skilgreiningar.*

Í reglugerð þessari er merking eftirtalinna orða og orðasambanda sem hér greinir:

1. *Almenningssamgöngutæki* eru samgöngutæki sem flytja almenning á milli staða, önnur en leigubílar.
2. *Baðaðstaða* er aðstaða fyrir viðskiptavini eða almenning þar sem aðgangur er að sturtu eða baði.
3. *Dýragarður* er sýning dýra, annarra en skrautfiska, á almannafæri, svo sem í dýra- og skemmtigörðum.
4. *Dýralæknastofa og/eða dýraspítali* er aðstaða þar sem dýrum er veitt heilbrigðisþjónusta af dýralækni.
5. *Eftirlit* er athugun á vöru, þjónustu, ferli eða starfsemi til að ákvarða samræmi þeirra við tilteknar kröfur.
6. *Eftirlitsaðilar* eru heilbrigðisnefndir og faggiltir skoðunaraðilar samkvæmt lögum um hollustuhætti og mengunarvarnir.
7. *Fangelsi og fangagæsla* er stofnun þar sem vistaðir eru þeir sem afplána refsingar, sæta gæsluvarðhaldi (skammtímagæsla) eða eru vistaðir tímabundið í fangaklefa.
8. *Fjallaskálar* eru gististaðir þar sem er gisting í herbergjum eða í svefnskálum staðsett utan alfaraleiðar og almenningur hefur aðgang að, svo sem skálar fyrir ferðamenn, veiðiskálar og sæluhús..
9. *Frístundaheimili og önnur félagsaðstaða og dægradvöl fyrir börn* eru staðir ætlaðir börnum til leikja og náms að loknum skóladegi eða á frídögum.
10. *Fullbúin baðaðstaða* er sérstakt herbergi, með baðkeri eða sturtu, salerni og handlaug með heitu og köldu vatni, spegli, sápu, handþurrkum, ruslafötu og snögum eða fráleggsstað fyrir föt.
11. *Fullbúin snyrting* er sérstakt herbergi með salerni með salernispappír, handlaug með heitu og köldu vatni, spegli, sápu, ruslafötu og handþurrkum. Á fullbúinni snyrtingu húsnæðis sem almenningur hefur aðgang að skal vera aðgengi að einnota tíðavörum.
12. *Færanleg starfsemi* er starfsemi sem eðlis síns vegna er færanleg milli staða. Í starfseminni er notast við hreyfanlegan búnað til að vinna tímabundið verk á hverjum stað sem tengist almennt ekki veitukerfum á staðnum. Um er að ræða starfsemi sem hvorki þarf byggingarleyfi fyrir né er gert ráð fyrir á skipulagi.
13. *Garðaúðun* er úðun trjáa og runnagróðurs gegn skordýrum.
14. *Gistiskýli* er húsnæði sem ætlað til svefns, matar og daglegrar dvalar, án þess að greiðsla komi fyrir, þar með talið er tímabundið húsnæði fyrir heimilislausa, húsnæðisúrræði fyrir fólk sem hefur orðið fyrir ofbeldi og húsnæði fyrir umsækjendur um alþjóðlega vernd.
15. *Gististaður* er starfsemi sem fellur undir reglugerð um veitingastaði, gististaði og skemmtanahald.
16. *Gæludýr* er hvert það lifandi dýr sem haldið er til afþreyingar, sbr. reglugerð um velferð gæludýra.
17. *Handlaug* er vaskur með rennandi neysluvatni og heitu vatni, sem ætlaður er til handþvotta.
18. *Heilsugæslustöð* er aðstaða þar sem almennar lækningar, hjúkrun, heilsuvernd og forvarnir, bráða- og slysamóttaka og önnur heilbrigðisþjónusta er veitt á vegum heilsugæslustöðva, sbr. lög um heilbrigðisþjónustu.
19. *Heilsuræktarstöð* er húsnæði eða útisvæði þar sem almenningi er boðið upp á aðstöðu til líkamsæfinga eða íþróttaiðkana, þ.m.t. líkamsræktarstöðvar og bardagaíþróttastöðvar eða sambærileg starfsemi.
20. *Heimili og stofnanir fyrir börn og unglinga* eru vistheimili, meðferðarheimili, hjálparstöðvar, neyðarathvörf, sumardvalarheimili og sumarbúðir og önnur heimili sem taka sex eða fleiri börn til uppeldis eða umönnunar til lengri eða skemmri tíma. Börn heimilisfólks 12 ára og yngri sem þar búa skulu talin með dvalarbörnum.
21. *Hestaleiga og/eða reiðskóli* er starfsemi þar sem boðnir eru fram reiðtúrar gegn gjaldi, og/eða kennsla í hestamennsku.
22. *Hollustuvernd* tekur til eftirlits með meðferð, notkun og merkingum efna í starfsleyfis- eða skráningarskyldri starfsemi, húsnæði, öðrum vistarverum og umhverfi þeirra og öryggisþáttum þeim tengdum. Einnig tekur hún til sóttvarna og fræðslu í þessum efnum.
23. *Húðflúrsstofa og stofa þar sem fram fer húðgötun, húðrof og fegrunarflúr er s*tofa þar sem tákn, mynd eða texti er grafinn á húð með þar til gerðri nál, með eða án bleks, stungið er gat á húð eða líkamshluta sem setja má skartgrip í og annað þar sem húð er rofin, t.d. þegar húðflúr er afmáð eða í fegrunarskyni.
24. *Innra eftirlit* er eftirlit rekstraraðila með eigin starfsemi framkvæmt af starfsmönnum hans eða þjónustuaðila, í þeim tilgangi að tryggja að kröfum í starfsleyfi, lögum og reglugerðum séu uppfylltar.
25. *Íbúðarhúsnæði* er varanlegt húsnæði sem ætlað er til svefns, matar og daglegrar dvalar þeirra sem þar búa.
26. *Íþróttahús og/eða íþróttamiðstöð* er íþróttamannvirki þar sem fram fer skipulögð íþróttastarfsemi ásamt annarri starfsemi eftir atvikum og sem almenningur hefur aðgang að.
27. *Íþróttavöllur* er sérstakt svæði þar sem fram fer skipulögð íþróttastarfsemi ásamt annarri starfsemi eftir atvikum og sem almenningur hefur aðgang að, með eða án þjónustuhúss.
28. *Mannabústaðir* eru íbúðasvæði eða íbúðarhúsnæði, frístundahús, gististaðir, starfsmannabúðir, starfsmannabústaður og annað sambærilegt húsnæði.
29. *Meindýr* eru rottur og mýs annars vegar og skordýr og aðrir hryggleysingjar hins vegar, sem valda tjóni eða umtalsverðum óhreinindum í eða við híbýli manna, í gripahúsum, farartækjum, vöruskemmum o.s.frv.
30. *Meindýravarnir* eru aðferðir og efni sem notast er við þegar meindýrum skal eytt eða haldið í lágmarki.
31. *Nálastungustofa* er stofa þar sem nálastungum er beitt í fegrunar- eða lækningaskyni.
32. *Nuddstofa* er stofa þar sem boðið er upp á nudd, hér undir fellur þó ekki nudd á stofu sjúkranuddara.
33. *Ónæði* er veruleg og ítrekuð truflun eða áreiti sem tilheyrir ekki því umhverfi sem um ræðir, svo sem vegna óþrifnaðar, ólyktar, hávaða, titrings, geislunar eða varmaflæðis.
34. *Rekstraraðili* er einstaklingur eða lögaðili sem ber ábyrgð á viðkomandi starfsemi og háður er heilbrigðiseftirliti samkvæmt reglugerð þessari.
35. *Samgöngumiðstöð* er miðstöð samgangna sem þjónustar almenning þar sem bílar, ferjur, flugvélar, lestir, rútur og strætisvagnar eða sambærileg farartæki koma og fara*.*
36. *Samkomustaður* er staður þar sem fram fer skemmtana- og samkomuhald, meðal annars samkomuhús, tónleikasalur, safn, leikhús, kvikmyndahús, kirkja, félagsmiðstöð, markaður og veitingastaður.
37. *Skemmtigarður* er tímabundin eða varanleg starfsemi á svæði þar sem almenningur getur sótt sér ýmsa afþreyingu, með eða án tækja.
38. *Sjúkrastofnun* er stofnun þar sem veitt er heilbrigðisþjónusta og fellur undir lög um heilbrigðisþjónustu.
39. *Skipulögð afþreyingarstarfsemi* er atvinnustarfsemi þar sem boðnar eru fram eða seldar skipulagðar ferðir utanhúss, sem kalla á sérstakan búnað og sérstaka þekkingu starfsmanna, m.a. varðandi öryggismál. Um getur verið að ræða bæði styttri og lengri ferðir. Slík starfsemi getur verið m.a. flúðasiglingar, ís- og hellaskoðunarferðir, köfun, hestaleigur og reiðskóli eða -námskeið, vélsleðaferðir og önnur sambærileg afþreyingarþjónusta.
40. *Skolvaskur* er vaskur til að skola búnað og áhöld og er hvorki notaður til handþvotta né í tengslum við matvæli.
41. *Skólahúsnæði fyrir börn* tekur til húsnæðis og lóðar svo sem leikskóla, grunnskóla, framhaldsskóla og sérskóla, hvort sem um er að ræða einkaskóla eða skóla sem reknir eru á vegum opinberra aðila þar sem kennsla og námskeiðahald fer fram.
42. *Snyrting* er sérstakt rými með salerni og ruslafötu og með aðgengi að handlaug.
43. *Snyrtistofa* eru stofa þar sem veitt er snyrting gegn gjaldi, svo sem fót-, hand- og andlitssnyrtingu og ýmis konar líkamssnyrtingar.
44. *Starfsleyfi* er ákvörðun heilbrigðisnefndar í formi skriflegs leyfis þar sem tilteknum rekstraraðila er heimilað að starfrækja tilgreinda starfsemi að því tilskildu að hann uppfylli viðeigandi ákvæði laga, reglugerða og starfsleyfis.
45. *Starfsmannabúðir* eru færanlegt húsnæði sem ætlað er til svefns, matar og daglegrar dvalar, vinnu eða samkomuhalds starfsfólks til skamms tíma í senn vegna atvinnustarfsemi.
46. *Starfsmannabústaður* er varanlegt íbúðarhúsnæði sem ætlað er til svefns, matar, daglegrar dvalar, vinnu eða samkomuhalds starfsfólks í tengslum við atvinnustarfsemi.
47. *Tjald- og hjólhýsasvæði* eru svæði ætluð ferðamönnum til dvalar gegn gjaldi.
48. *Útihátíð* er samkoma sem haldin er utanhúss vegna hátíðahalda eða skemmtana fyrir almenning, á afmörkuðu svæði og stendur yfir í meira en þrjár klukkustundir, svo sem bæjarhátíðir, sbr. reglugerð um veitingastaði, gististaði og skemmtanahald.
49. *Veitingastaðir* eru staðir þar sem framreiddur er matur og/eða drykkur hvort sem er til neyslu fyrir viðskiptavini á staðnum eða ekki, þar með talin mötuneyti, skyndibitastaðir og söluskálar.
50. *Verslunarmiðstöð* er bygging með tveimur eða fleiri verslunum eða veitingastöðum undir sama þaki þar sem fyrir hendi er sameiginleg aðstaða fyrir gesti.

II. KAFLI

**Umsjón og samræming.**

4. gr.

*Stjórn mála.*

Umhverfis-, orku- og loftlagsráðherra fer með yfirstjórn mála samkvæmt reglugerð þessari. Umhverfisstofnun og heilbrigðisnefndir hafa eftirlit með framkvæmd reglugerðarinnar eftir því sem við á.

5. gr.

*Umhverfisstofnun.*

Umhverfisstofnun skal vinna að samræmingu heilbrigðiseftirlits þannig að framkvæmdin sé með sama hætti á landinu öllu. Stofnunin skal sérstaklega gæta að hagkvæmni í eftirliti og fyrirbyggja tvíverknað og skörun eftir því sem frekast er unnt.

Stofnunin skal sjá um gerð fræðsluefnis og upplýsa þá er starfa að heilbrigðiseftirliti. Stofnunin skal koma á og hafa nána samvinnu við heilbrigðisnefndir og heilbrigðisfulltrúa. Þá skal stofnunin veita ráðgjöf og þjónustu og vinna að samræmingu og framfylgd krafna sem gerðar eru til starfsemi á sviði heilbrigðiseftirlits. Til þess að stuðla sem best að þessu markmiði gefur stofnunin út, leiðbeiningar og viðmiðunarreglur um framkvæmdina sem heilbrigðisnefndum ber að fylgja.

6. gr.

*Heilbrigðisnefnd.*

Heilbrigðisnefnd ber ábyrgð á heilbrigðiseftirliti og framkvæmd þess samkvæmt ákvæðum laga um hollustuhætti og mengunarvarnir og reglugerðar þessarar.

Heilbrigðisnefnd ber að sjá um að framfylgt sé ákvæðum reglugerðar þessarar, vinna að bættu heilbrigðiseftirliti, annast fræðslu fyrir almenning og samþætta framkvæmd þessarar reglugerðar við framkvæmd annarra reglugerða á sviði hollustuhátta, mengunarvarna og umhverfisvöktunar sem henni er falið að framfylgja og sem saman eiga að stuðla að heilnæmum lífsskilyrðum og öruggu nærumhverfi.

III. KAFLI

**Starfsleyfi og skráning.**

7. gr.

*Starfsleyfi og skráning.*

Rekstraraðili sem er með starfsemi sem talin er upp í viðauka skal hafa gilt starfsleyfi útgefið af heilbrigðisnefnd eða gilda skráningu eftir því sem við á.

Starfsleyfi skal veitt uppfylli starfsemi þær kröfur sem til hennar eru gerðar samkvæmt lögum um hollustuhætti og mengunarvarnir og reglugerðum settum samkvæmt þeim að teknu tilliti til annarrar löggjafar sem um starfsemina gildir. Óheimilt er að hefja starfsleyfisskyldan atvinnurekstur hafi starfsleyfi ekki verið gefið út.

Um starfsemi sem er skráningarskyld fer samkvæmt reglugerð um skráningarskyldan atvinnurekstur. Rekstraraðili slíkrar starfsemi skal skrá starfsemina í samræmi við ákvæði þeirra reglugerðar og óheimilt er að hefja skráningarskyldan atvinnurekstur fyrr en skráning hefur farið fram, skráningargjald greitt og rekstraraðili fengið staðfestingu þar um.

Starfsleyfi eða staðfesting á skráningu, eftir því sem við á, skulu vera sýnileg viðskiptavinum og þeim sem nota viðkomandi þjónustu. Þar skulu vera upplýsingar um að almenningur geti snúið sér til heilbrigðisnefndar ef talið er að starfsemin brjóti gegn lögum eða reglum sem um hana gilda.

Rekstraraðili starfsemi sem talin er viðauka skal eftir því sem við á sækja um starfsleyfi til heilbrigðisnefndar á því formi sem krafist er eða skrá starfsemi sína áður en starfsemi hefst.

Ráðherra er heimilt, ef ríkar ástæður mæla með því og að fenginni umsögn Umhverfisstofnunar og eftir atvikum heilbrigðisnefndar, að veita tímabundna undanþágu frá kröfu um starfsleyfi, sbr. 1. mgr., enda sé fram komin fullnægjandi starfsleyfisumsókn til útgefanda starfsleyfis. Afmarka skal undanþágu við þá þætti sem nauðsyn krefur í samræmi við þá meginreglu að allur atvinnurekstur skuli hafa gilt starfsleyfi. Veiti ráðherra undanþágu skal heilbrigðisnefnd kveða á um hana í starfsleyfi og jafnframt að rekstraraðili fylgi öðrum ákvæðum útgefins starfsleyfis eða starfsleyfistillögu. Jafnframt skal kveða á um skýrslugjöf rekstraraðila til heilbrigðisnefndar um framgang nauðsynlegra úrbóta sem tengjast forsendum undanþágu. Heilbrigðisnefnd skal birta undanþágu ráðherra á vefsvæði sínu sem og eftirlitsskýrslur fyrirtækja sem starfa á undanþágu.

8. gr.

*Umsókn um starfsleyfi.*

Rekstraraðili starfsemi sem háð er starfsleyfi skal sækja um starfsleyfi til heilbrigðisnefndar á því formi sem krafist er áður en starfsemi hefst. Skal rekstraraðili tryggja að nauðsynlegar upplýsingar um starfsemina komi fram í umsókn og að henni fylgi þau gögn sem heilbrigðisnefnd telur nauðsynleg. Umsóknum skulu m.a. fylgja upplýsingar um rekstraraðila, lýsing á tegund starfseminnar, umfangi hennar, umfangi einstakra rekstrarþátta og staðsetningu.

9. gr.

*Útgáfa starfsleyfis.*

Starfsleyfi skal gefið út á tiltekinn rekstraraðila. Allur atvinnurekstur sem sótt er um starfsleyfi fyrir skal vera í samræmi við skipulagslög og gildandi deiliskipulag eða aðalskipulag, eftir því sem við á. Heilbrigðisnefnd skal leita umsagnar viðkomandi skipulagsfulltrúa og byggingarfulltrúa um þessa þætti.

Í starfsleyfi skal lýsa í hverju starfsemin er fólgin, tilgreina rekstraraðila og staðsetningu starfsemi, m.a. færanlega starfsemi, tegund hennar, fastanúmer, skilyrði, gildistíma og endurskoðun starfsleyfis, auk ákvæða um eftirlit, umgengi, hreinlæti, öryggisráðstafanir, sóttvarnir, gæðastjórnun og innra eftirlit eftir því sem við á hverju sinni, sbr. 15. gr.

Í starfsleyfi má heimila að færanleg starfsemi tengist tímabundið fráveitu á staðnum enda sé fráveita til staðar sem hefur gilt starfsleyfi, eðli verkefnisins krefst þess og leyfi eiganda fráveitu liggur fyrir.

Heilbrigðisnefnd skal vinna tillögur að starfsleyfi skv. 1. mgr. og auglýsa opinberlega á vefsíðu sinni hvers efnis þær eru og hvar megi nálgast þær. Birting á vefsíðu heilbrigðisnefndar telst vera opinber birting. Heimilt er að gera skriflegar athugasemdir við tillögur heilbrigðisnefndar innan fjögurra vikna frá auglýsingu.

Heilbrigðisnefnd skal innan fjögurra vikna frá því að frestur til að gera athugasemdir við tillögur að starfsleyfi rann út taka ákvörðun um útgáfu starfsleyfis. Skal umsækjanda um starfsleyfi og þeim sem hafa gert athugasemdir tilkynnt um afgreiðsluna.

Heilbrigðisnefnd skal auglýsa á vefsvæði sínu útgáfu og gildistöku starfsleyfa. Starfsleyfi skal fylgja greinargerð þar sem farið er yfir málsmeðferðina og gerð grein fyrir afstöðu heilbrigðisnefndar til athugasemda sem bárust. Nefndin skal auk þess hafa upplýsingar um umsóknir um starfsleyfi skv. 8. gr., umsóknir um breytingu á starfsleyfi, starfsleyfi í endurskoðun, útgáfu starfsleyfa, ákvarðanir um þörf á endurskoðun, endurskoðuð starfsleyfi, breytt starfsleyfi, kæruheimildir, skráningar, sbr. 7. gr., og aðrar viðeigandi upplýsingar á vefsvæði sínu.

10. gr.

*Gildistími starfsleyfis.*

Starfsleyfi skal gefa út til tiltekins tíma.

Heilbrigðisnefnd er heimilt að framlengja gildistíma starfsleyfis á meðan nýtt starfsleyfi er í vinnslu, að hámarki til eins árs, hafi fullnægjandi umsókn um nýtt starfsleyfi borist nefndinni.

Heilbrigðisnefnd er heimilt að endurskoða og breyta starfsleyfi á gildistíma þess vegna breyttra forsendna, svo sem ef breytingar verða á rekstrinum sem varða geta ákvæði starfsleyfis, vegna tækniþróunar eða ef breytingar verða á aðalskipulagi sveitarfélags.

11. gr.

*Breytingar á starfsemi.*

Rekstraraðila ber að veita heilbrigðisnefnd upplýsingar með hæfilegum fyrirvara um fyrirhugaðar breytingar á eðli, virkni eða umfangi starfseminnar sem varða ákvæði starfsleyfis.

Sé fyrirhuguð breyting sem rekstraraðili áformar, sbr. 1. mgr., umtalsverð skal heilbrigðisnefnd endurskoða starfsleyfið. Nefndin metur upplýsingar frá rekstraraðila samkvæmt 1. mgr. innan fjögurra vikna frá móttöku þeirra og tilkynnir rekstraraðila skriflega hvort nauðsynlegt sé að breyta eða gefa út nýtt starfsleyfi vegna breytinga á starfsemi. Ef gefa þarf út nýtt starfsleyfi ber umsækjanda að leggja fram nýja umsókn þess efnis til heilbrigðisnefndar. Í umsókn rekstraraðila skulu a.m.k. koma fram þær upplýsingar sem krafist er í 8. gr. eins og við á hverju sinni.

IV. KAFLI

**Skyldur rekstraraðila.**

12. gr.

*Reglufylgni.*

Rekstraraðilar og aðrir sem undir reglugerð þessa falla skulu tryggja að starfsemi þeirra sé í samræmi við ákvæði laga um hollustuhætti og mengunarvarnir, reglugerðar þessarar og annarra reglugerða settra samkvæmt þeim, starfskilyrði, starfsleyfisskilyrði ef við á og almennar kröfur. Auk framangreinds ber rekstraraðilum að fylgja ákvæðum annarra laga og reglugerða sem um viðkomandi starfsemi gilda og leiðbeiningum þar um að því er varðar hollustuhætti, svo sem laga um kynrænt sjálfræði, byggingarreglugerðar, reglugerðar um hávaða, reglugerðar um neysluvatn, reglugerðar um fráveitur og skólp og aðrar reglugerðir sem gilda um tiltekna starfsemi. Um kröfur varðandi geymslu, undirbúning og framleiðslu matvæla í húsnæði, almenningssamgöngutækjum eða á öðrum svæðum sem undir reglugerð þessa falla fer samkvæmt ákvæðum laga um matvæli og reglugerðum á grundvelli þeirra.

Starfsemi og athafnir sem falla undir reglugerð þessa skulu háð heilbrigðiseftirliti, sbr. IX. kafla. Fylgja ber fyrirmælum heilbrigðisnefndar um atriði er varða hreinlæti, hollustuhætti og öryggisþætti.

Verði frávik frá þeim kröfum og skilyrðum sem um starfsemina gilda skal rekstraraðili upplýsa heilbrigðisnefnd tafarlaust um það og grípa tafarlaust til nauðsynlegra ráðstafana til að tryggja að öllum kröfum vegna starfseminnar sé framfylgt eins fljótt og auðið er.

Þegar sérstaklega stendur á getur ráðherra, að fenginni umsögn heilbrigðisnefndar eða Umhverfisstofnunar, veitt undanþágu frá einstökum greinum reglugerðar þessarar. Óski rekstraraðili eftir slíkri undanþágu skal skriflegri beiðni beint til ráðherra þar sem tilgreina skal með skýrum hætti frá hvaða skilyrði óskað er eftir undanþágu og í hvaða ákvæði skilyrðið er að finna, gildistíma undanþágu og þær upplýsingar sem nauðsynlegar eru til að meta hvort aðstæður máls séu svo sérstakar að veita skuli undanþágu í umbeðnu tilviki. Veiti ráðherra undanþágu samkvæmt þessari grein skal heilbrigðisnefnd kveða á um hana í starfsleyfi, þar sem við á.

13. gr.

Öryggisþættir.

Rekstraraðili ber ábyrgð á að tæki og búnaður sem tilheyrir starfseminni sé í lagi og reglulega yfirfarinn samkvæmt þeim reglum og leiðbeiningum sem um viðkomandi tæki eða búnað gilda. Rekstri starfseminnar skal háttað á þann veg að heilsa og öryggi þeirra sem þjónustuna sækja sé sem best tryggð. Tryggja skal að starfsfólk hafi hlotið viðeigandi þjálfun og fylgja skal reglum um aldurstakmark viðskiptavina. Þar sem við á skal tryggja viðskiptavinum nauðsynlegan öryggisbúnað.

14. gr.

*Hreinlæti og smithætta.*

Rekstraraðilum ber að gæta fyllsta hreinlætis og snyrtimennsku er varðar aðbúnað, farartæki og önnur tæki og búnað, húsnæði, lóðir og önnur svæði sem tilheyra viðkomandi rekstri.

Rekstraraðilar skulu gæta þess að starfsstöðvar verði ekki útbreiðslustaðir sjúkdóma. Ef upp kemur grunur um sjúkdóm eða smit meðal starfsfólks eða viðskiptavina skal þegar í stað tilkynna það heilbrigðisnefnd. Sé þess þörf skal heilbrigðisnefnd tilkynna sóttvarnalækni um slík tilfelli.

Starfsfólk sem starfar á gististöðum, veitingastöðum, tjald- og hjólhýsasvæðum, útihátíðum, snyrtistofum, nuddstofum, sjúkrastofnunum, sólbaðsstofum, húðflúrstofum og sambærilegum stofum, dvalarheimilium eða í fjallaskálum, frístundabyggð, almenningssamgöngutækjum, skólahúsnæði eða öðrum heimilum og stofnunum fyrir börn, vistarverum fanga eða sinnir daggæslu barna í heimahúsum og annarri sambærilegri starfsemi skal stunda persónulegt hreinlæti og klæðast hreinum vinnufatnaði við störf sín. Það má ekki stunda vinnu sína sé það haldið smitnæmum sjúkdómi eða kvilla sem öðrum getur stafað hætta af.

Þeir sem eyða meindýrum skuli að lokinni vinnu við útrýmingu á rottum eða veggjalús að gera skýrslu um verkið og senda til viðkomandi heilbrigðisnefndar. Þar skal koma fram hver er verkbeiðandi, um hvaða meindýr var að ræða, hver framkvæmdi verkið og hvenær, hvaða útrýmingarefni voru notuð til verksins og varúðarráðstafanir sem gripið var til í því skyni að vernda heilsu manna og dýra, annarra en meindýra, og umhverfið. Skýrslu skal skila innan þriggja virkra daga ef um er að ræða útrýmingu á veggjalús en innan mánaðar ef um er að ræða útrýmingu á rottum.

15. gr.

*Innra eftirlit.*

Heilbrigðisnefnd getur gert kröfu um innra eftirlit í starfsleyfi atvinnureksturs og skal það taka mið af umfangi og eðli starfsemi. Um innra eftirlit í skráningarskyldri starfsemi fer samkvæmt starfsskilyrðum sem gilda um hlutaðeigandi starfsemi, sbr. og reglugerð um skráningarskyldan atvinnurekstur.

Í innra eftirliti felst m.a. að:

1. tilgreina áhættuþætti, fyrirbyggjandi aðgerðir og mikilvæga eftirlitsstaði, svo sem varðandi hitastig vatns,
2. viðhafa skriflegar hreinlætisáætlanir sem fela í sér umgengnisreglur og áætlanir eftir því sem við á, svo sem um meindýravarnir, viðhald loftræstikerfa, þrif og gerileyðingu,
3. skilgreina viðeigandi þjálfun starfsfólks, tryggja að starfsfólk hafi hlotið hana og gera grein fyrir starfsréttindum þeirra,
4. skrá óhöpp, slys og úrbætur, sem og frávik varðandi öryggisþætti,
5. skrá viðhald tækja og búnaðar,
6. gera skriflega áætlun um öryggi gesta og notenda, sem felur í sér almennt áhættumat og áætlun um forvarnir, sem hluta af innra eftirliti. Grípa skal til viðeigandi aðgerða í samræmi við niðurstöður áhættumatsins til þess að draga úr eða koma í veg fyrir aðstæður sem geta ógnað öryggi gesta og notenda.

16. gr.

*Húsnæði.*

Húsnæði sem fjallað er um í reglugerð þessari, skal vera í samræmi við ákvæði byggingarreglugerðar og hafa hlotið staðfestingu leyfisveitanda byggingarleyfis á því að starfsemin sé í samræmi við samþykkta notkun húsnæðisins.

Eigandi eða umráðamaður húsnæðis eða mannvirkis sem heyrir undir reglugerð þessa skal halda eigninni við og halda henni hreinni og snyrtilegri ásamt tilheyrandi lóð, girðingum og búnaði, þannig að valdi fólki ekki ónæði eða stefni heilsu þess í hættu. Leitast skal við að nota vistvæn efni og aðferðir við þrif.

Húsnæði telst heilsuspillandi þegar ástand þess er á þann hátt að það hefur áhrif á flesta eða alla sem þar dvelja að jafnaði og er skaðlegt heilsu þeirra, t.d. vegna hita- eða rakaskemmda, hávaða, fráveitu, reyks, fasts eða fljótandi úrgangs, mengunar í lofti, jarðvegi, eða vatni, gasleka, geislunar, meindýra, óþrifnaðar eða viðhaldsleysis. Heilbrigðisnefnd sker úr um hvort húsnæði sé ófullnægjandi eða heilsuspillandi samkvæmt þessari grein.

Húsnæði gististaða, frístundahúsabyggðar, veitingastaða, heimila og stofnana fyrir börn, snyrtistofa, nuddstofa, húðflúrsstofa, sólbaðsstof, dvalarheimila, sjúkrastofnana og vistarverur fanga skulu vera aðskildar frá óskyldri starfsemi eða íbúðarhúsnæði, nema annað sé sérstaklega tekið fram í reglugerð þessari.

Húsnæði skal í samræmi við eðli starfseminnar fullnægja almennum skilyrðum um rými, birtu, upphitun og loftræstingu. Hús og lagnir skulu vera meindýraheld og skólplögnum haldið við. Gólf, veggir, loft og húsbúnaður skal, eftir því sem við á, gerður úr eða klæddur efni sem auðvelt er að þrífa.

Vatnskerfi skal vera þannig að ekki sé hætta á húðbruna almenns notanda. Vatnshiti við töppunarstað í handlaugum og böðum skal ekki fara yfir 38 °C á leikskólum, leikvöllum og í daggæslu barna í heimahúsum. Að öðru leyti skal vatn uppfylla ákvæði byggingarreglugerðar.

Aðgangur skal vera að neysluvatni í húsnæði sem fellur undir mannabústaði, á veitingastöðum, útihátíðum, heimilum og stofnunum fyrir börn, í húsnæði daggæslu barna í heimahúsum, á snyrtistofum, nuddstofum, húðflúrsstofum og sambærilegum stofum, sólbaðsstofum, dvalarheimilum og sjúkrastofnunum, sbr. þó ákvæði 24. gr. um fjallaskála. Um gæði neysluvatns gilda ákvæði reglugerðar um neysluvatn.

Heilbrigðisnefnd er heimilt að gera kröfu um að í húsnæði sé gert ráð fyrir rými fyrir hjálpartæki og tiltekinn búnað þar sem þess er þörf.

Við framkvæmdir og viðhald húsnæðis eða lóðar skal taka tillit til eðlis starfseminnar og lágmarka ónæði og áhrif á starfsemina. Leitast skal við að nota vistvæn efni og aðferðir við slíkar aðgerðir.

Óheimilt er að haga hreinsun húsa, húshluta, húsmuna, bifreiða og tækja þannig að leitt geti til óþrifnaðar eða ónæðis fyrir aðra.

Öll hættuleg tæki og hættuleg efni, eins og ræstiefni, lyf, málningarvörur og hættuleg eða oddhvöss tæki, skulu geymd á tryggan og öruggan hátt þar sem börn ná ekki til, svo sem í læstum lyfja- eða efnaskápum eða annars konar læstum hirslum.

Um eldvarnir gilda ákvæði laga um brunavarnir og reglugerða sem settar eru samkvæmt þeim.

Við framkvæmd reglugerðar þessara skal tryggja, eftir því sem við á, að staðið sé vörð um rétt einstaklinga til kynræns sjálfræðis og líkamlegrar friðhelgi.

17. gr.

*Lóðir og önnur opin svæði.*

Lóð í kringum húsnæði ásamt girðingum skal vera frágengin þannig að valdi ekki slysahættu eða séu skaðlegar fólki og henni haldið hreinni þannig að ekki berist að óþörfu óþrifnaður inn og valdi óþægindum fyrir þá sem þar dvelja eða leita þjónustu.

Bannað er að skilja eftir, flytja, dreifa eða geyma hluti, búnað eða tæki á þann hátt að valdið geti skaða, mengun, óþrifnaði eða lýti á umhverfinu. Þetta gildir jafnt um smærri sem stærri hluti.

Heilbrigðisnefnd er heimilt að láta fjarlægja lausamuni, númerslausar bifreiðar, bílflök og sambærilega hluti að undangenginni viðvörun, svo sem með álímingarmiða með aðvörunarorðum. Tilkynna skal lóðareiganda eða eiganda lausamunar um málið, svo tryggt sé að hlutaðeigandi hafi fengið vitneskju um málið og gefist færi á að bregðast við áður en hluturinn er fjarlægður.

18. gr.

*Snyrtingar.*

Um gerð og fjölda salerna og handlauga í húsnæði eða á svæði sem fellur undir reglugerð þessa gilda ákvæði sem tiltekin eru í einstökum greinum. Að öðru leyti fer samkvæmt ákvæðum byggingarreglugerðar, m.a. hvað varðar fjölda snyrtinga sem hannaðar eru á grundvelli algildrar hönnunar. Tryggja skal að staðið sé vörð um rétt einstaklinga til kynræns sjálfræðis.

Heilbrigðisnefnd er heimilt að gera ítarlegri kröfu um viðeigandi fjölda salerna eftir umfangi starfsemi á stöðum þar sem almenningur sækir þjónustu eða viðburði.

Salernisrými má ekki opnast beint út í aðstöðu þar sem matvæli eru meðhöndluð og salerni skal aðgreint frá því rými þar sem fólk hefst við að jafnaði.

Handlaug með heitu og köldu vatni og tilheyrandi hreinlætisbúnaði skal vera í nálægð við salerni. Þá skal vera salernispappír og ruslafata með loki við hvert salerni.

Í skólum, samkomuhúsum, verslunarmiðstöðum, veitingastöðum og öðru húsnæði sem almenningur hefur aðgang að og þar sem fólk safnast saman skal vera aðgengi að einnota tíðavörum.

Þar sem salerni kvenna og karla eru aðskilin skal einnig vera til staðar einstaklingssalerni fyrir önnur kyn.

V. KAFLI

**Mannabústaðir o.fl.**

19. gr.

Staðsetning mannabústaða.

Sveitarstjórn skal við ákvörðun á staðsetningu íbúðasvæðis eða íbúðarhúsnæðis, frístundahúsabyggðar, gistihúsa, starfsmannabúða, starfsmannabústaða og annars sambærilegs húsnæðis taka tilliti til hugsanlegra umhverfisþátta og mengunar frá nærliggjandi starfsemi samkvæmt reglugerð um losun frá atvinnurekstri og mengunarvarnaeftirlit. Þar sem kveðið er á um fjarlægðartakmörk í öðrum reglugerðum eða í skipulagi skal taka tillit til þeirra marka. sveitarstjórn getur leitað umsagnar heilbrigðisnefndar um framangreinda þætti.

Um fráveitur gilda ákvæði reglugerðar um fráveitur og skólp. Skólp skal leitt í fráveitu sveitarfélagsins eða þar sem sameiginleg fráveita er ekki til staðar í viðurkennt hreinsivirki, svo sem rotþró með siturlögn.

20. gr.

*Íbúðarhúsnæði.*

Óheimilt er að leigja út íbúðarhúsnæði eða íbúðarherbergi nema húsnæðið fullnægi almennum kröfum um íbúðarhúsnæði, sbr. 1. mgr. 16. gr. Hvorki má leigja út íbúðarhúsnæði eða íbúðarherbergi ef heilsu manna er stefnt í hættu, m.a. vegna hita og raka, hávaða, fráveitu skólps, meindýra, reyks, fasts eða fljótandi úrgangs, mengunar í lofti, jarðvegi eða vatni, gasleka eða geislunar né leigja húsnæði til búsetu ef það er ekki ætlað til búsetu.

Almenningur getur leitað til heilbrigðisnefndar ef leiguhúsnæði og annað íbúðarhúsnæði er ekki talið fullnægjandi m.t.t. hollustuhátta eða ef húsnæði er álitið heilsuspillandi, sbr. 17. gr. Ef heilbrigðisnefnd berst tilkynning um leiguhúsnæði sem er ekki talið fullnægjandi m.t.t. hollustuhátta eða húsnæðið er álitið heilsuspillandi, skal jafnframt tilkynna leigusala um málið og honum boðið að vera viðstaddan þegar skoðun á húsnæði fer fram. Í framangreindum tilvikum getur heilbrigðisnefnd krafist úrbóta af hálfu eiganda húsnæðis innan ákveðins tímafrests. Hafi eigandi húsnæðis ekki gert viðeigandi úrbætur innan frests getur heilbrigðisnefnd bannað afnot af íbúðarhúsnæðinu. Við ákvörðun heilbrigðisnefndar skal sérstaklega tekið tillit til velferðar barna, sjúklinga og aldraðra.

21. gr.

*Starfsmannabústaðir.*

Um starfsmannabústaði gilda sömu reglur og um íbúðarhúsnæði eftir því sem við á.

Starfsmannabústaðir fyrir fjóra eða færri skulu fullnægja almennum kröfum um íbúðarhúsnæði samkvæmt byggingarreglugerð. Að öðru leyti gilda sömu reglur um starfsmannabústaði og um íbúðarhúsnæði eftir því sem við á.

Gólfflötur skal vera minnst 4 m² á hvern íbúa í svefnrými. Í hverju rúmi svefnrýmis skal vera dýna, a.m.k. 2 metrar á lengd og 90 cm breið.

Þvottaaðstaða skal vera á staðnum. Íbúar skulu eiga greiðan aðgang að fullnægjandi búnings- og baðaðstöðu. Þar skal vera a.m.k. einn baðklefi fyrir hverja tíu íbúa. Þar skal vera a.m.k. eitt salerni fyrir hverja tíu íbúa. Sé ekki um íbúð að ræða skal handlaug vera í hverju herbergi ef ekki er sér snyrting þar.

22. gr.

*Starfsmannabúðir.*

Um starfsmannabúðir gilda sömu reglur og um íbúðarhúsnæði eftir því sem við á.

Starfsmannabúðir má ekki setja niður svo nærri ám, vötnum eða sjávarströnd að flæðihætta stafi af eða svo nærri klettum og skriðum, að grjóthrun eða ofanflóðahætta sé fyrir hendi eða þar sem þær geta mengað ár, vötn eða sjávarstrendur.

Gólfflötur skal vera minnst 4 m² á hvern íbúa í svefnrými. Í hverju rúmi svefnrýmis skal vera dýna, a.m.k. 2 metrar á lengd og 90 cm breið. Lofthæð í starfsmannabúðum skal vera minnst 2,2 m.

Greiður aðgangur skal vera að baðklefa með baðtækjum. Þar skal vera a.m.k. einn baðklefi fyrir hverja tíu íbúa. Þar skal vera a.m.k. eitt salerni fyrir hverja tíu íbúa.

Heilbrigðisnefnd er heimilt að semja við Vinnueftirlitið um að það taki að sér hollustuháttaeftirlit með starfsmannabúðum.

23. gr.

*Gististaðir.*

Um flokkun gististaða og tegundir fer samkvæmt reglugerð um veitingastaði, gististaði og skemmtanahald.

Ávallt skal skipta á rúmfatnaði, handklæðum og öðrum búnaði ef við á, áður en nýjum gesti er vísað til gistiherbergis eða rúms. Ef þvottur er þveginn á staðnum skal það gert við aðstæður sem heilbrigðisnefnd samþykkir.

Fullbúin baðaðstaða skal vera á staðnum ef hana er ekki að finna í gistiherbergi. Ekki skulu vera fleiri en tíu viðskiptavinir um fullbúna baðaðstöðu með búningsklefa.

Handlaug skal vera í herbergi, sé ekki fullbúin baðaðstaða eða fullbúin snyrting í gistiherbergi. Heilbrigðisnefnd getur þó, að fenginni beiðni frá hlutaðeigandi rekstraraðila, veitt rekstraraðila leyfi til að hafa handlaug við herbergi, þar sem sérstökum vandkvæðum er bundið að hafa hana í herberginu sjálfu, svo sem vegna aldurs hússins. Heilbrigðisnefnd skal gefa út skriflegt leyfi þar um, þar sem kveðið er á um gildistíma leyfis og þau skilyrði sem leyfið er háð. Kveða skal á um framangreint í starfsleyfi þar sem við á. Ekki er skylt að hafa handlaug í eða við gistiherbergi á minni gistiheimilum, þ.e. gististöðum með takmarkaða þjónustu þar sem leigð eru út fimm eða færri herbergi eða einungis er rými fyrir tíu einstaklinga eða færri.

Ekki skulu vera fleiri en tíu viðskiptavinir um fullbúna snyrtingu.

Séu gæludýr á heimili þar sem rekin er heimagisting, þ.e. gisting í flokki I samkvæmt lögum um veitingastaði, gististaði og skemmtanahald, skal það koma fram í markaðssetningu og gestum tilkynnt það sérstaklega þegar bókað er.

Í gistiskála er gestum leyfilegt að nota eigin rúmföt. Að öðru leyti gilda framangreind ákvæði um gististaði um gistiskála þar sem við á.

Þar sem skip er nýtt sem gististaður skal vera handlaug á herbergi sé ekki snyrting þar.

24. gr.

*Fjallaskálar.*

Um fjallaskála gilda ákvæði 23. gr. um gististaði þar sem við getur átt. Gestum er leyfilegt að nota eigin rúmföt.

Fjallaskálar skulu hafa viðunandi salernis- og snyrtiaðstöðu, sem samþykkt er af heilbrigðisnefnd.

Þar sem þannig hagar til að ekkert vatn er að hafa frá náttúrunnar hendi skal viðhafa sérstakar ráðstafanir til að forðast mengun. Þar sem yfirborðsvatn er leitt í krana skal merkja sérstaklega, að þar sé um að ræða yfirborðsvatn sem geti verið varhugavert.

25. gr.

*Frístundahús.*

Við staðsetningu frístundahúsa skal þess sérstaklega gætt að þeir sem þar dvelja verði ekki fyrir hættu eða ónæði sem getur stafað frá umhverfinu, svo sem vegna umferðar, hávaða og ólyktar.

Eldhús eða eldhúskrókur skal fylgja hverju húsi. Svefnherbergi skulu aldrei vera minni en 5 m².

Í frístundahúsum sem ætluð eru til útleigu skal vera fullbúin snyrting með baðaðstöðu eða aðgangur að sérstöku húsi með snyrtingu og baðaðstöðu.

*26. gr.*

*Gistiskýli*

Í gistiskýlum skal fyllsta hreinlætis og snyrtimennsku gætt. Allur búnaður skal vera hreinn og heill. Rúm skal vera minnst 2 m að lengd og 80 cm breitt. Lýsing skal vera fullnægjandi. Ávallt skal skipta á rúmfatnaði, handklæðum og öðrum búnaði ef við á, áður en nýjum gesti er vísað til rúms. Ef þvottur er þveginn á staðnum skal það gert við aðstæður sem heilbrigðisnefnd samþykkir.

Fullnægjandi baðaðstaða skal vera á staðnum ef ekki er snyrting með baðaðstöðu í gistiherbergi. Að jafnaði skulu ekki vera fleiri en tíu einstaklingar um baðaðstöðu með búningsklefa. Handlaug skal vera í herbergjum sé ekki sér snyrting í hverju herbergi. Ekki skulu vera fleiri en tíu viðskiptavinir um fullbúna snyrtingu.

Þegar gistiskýli er fyrir fimm eða fleiri skal að auki vera til staðar a.m.k. eitt 18 m2 herbergi til tómstunda og félagsstarfa. Ekki skulu fleiri en 18 einstaklingar um hvert slíkt herbergi.

27. gr.

*Tjald- og hjólhýsasvæði og útihátíðir.*

Við staðsetningu og rekstur tjald- og hjólhýsasvæða skal þess gætt að þeir sem þar dvelja verði ekki fyrir ónæði sem getur stafað frá umhverfinu, svo sem vegna umferðar, hávaða og ólyktar. Enn fremur skal þess gætt að ónæði berist ekki frá svæðinu til nálægra íbúa.

Rekstraraðili svæðisins skal sjá um að það sé þrifið, að umgengni sé góð og öryggisgæsla sé nægjanleg.

Á svæðinu skal vera aðstaða til uppþvotta og fullnægjandi aðstaða fyrir sorp.

Á svæðinu eða í námunda við það skal vera aðstaða til að tæma og hreinsa ferðasalerni. Rekstraraðili skal veita gestum upplýsingar um og vísa á aðstöðuna.

Fyrir 25 gesti skal vera ein fullbúin snyrting þar sem tekið er tillit til þarfa fólks með fötlun. Fyrir 26-100 gesti skulu vera tvö salerni og tekið tillit til þarfa fólks með fötlun a.m.k. varðandi annað salernið. Fyrir hverja 50 gesti umfram 100 skal vera eitt salerni. Þvagstæði geta komið að 1/3 hluta fyrir salerni karla. Fjöldi handlauga skal vera í samræmi við fjölda salerna.

Þess skal gætt við staðsetningu útisalerna að af þeim stafi ekki óheilnæmi, ólykt og óþrifnaður.

Á mótssvæðum og útihátíðum skal fjöldi fullbúinna snyrtinga ekki vera færri en fjórar þar sem tekið er tillit til þarfa fólks með fötlun. Fyrir hverja 200 gesti umfram 200 skal vera eitt salerni til viðbótar. Þvagstæði geta komið að 1/3 hluta fyrir salerni karla. Fjöldi handlauga skal vera í samræmi við fjölda salerna. Salerni skulu eftir atvikum dreifð um útihátíðarsvæði.

VI. KAFLI

**Heimili, stofnanir og leiksvæði fyrir börn**

28. gr.

*Almenn ákvæði.*

Undir þennan kafla fellur leiksvæði og skólahúsnæði fyrir börn, daggæsla barna í heimahúsum, heimili og stofnanir fyrir börn og unglinga, frístundaheimili, leiksvæði og önnur sambærileg svæði og stofnanir fyrir börn, og skal framangreint vera háð heilbrigðiseftirliti.

Ákvæði 4. mgr. 16. gr. á ekki við þar sem börn dvelja á einkaheimilum.

Starfsreglur, lóðir, innréttingar og búnaður skal miða við að auka öryggi og koma í veg fyrir slys.

Girða skal af lóð við leikskóla. Heimilt er að krefjast þess að lóð við grunnskóla og frístundaheimili sé girt af að öllu leyti eða hluta vegna slysahættu í umhverfinu.

Ræsting skal fara fram samkvæmt skriflegri hreinlætisáætlun og verklýsingu fyrir hvert vinnusvæði sem kveður á um hvað eigi að þrífa, hve oft og hvaða efni eigi að nota til þrifa. Leitast skal við að nota vistvæn efni og aðferðir við þrif.

Um öryggi leiksvæða gilda ákvæði reglugerðar um öryggi leikvallatækja og leiksvæða og eftirlit með þeim. Við eftirlit með öryggi og slysavörnum skal farið að leiðbeiningum Umhverfisstofnunar um öryggi og slysavarnir á leikskólum og leiksvæðum sem er að finna á vef stofnunarinnar og ÍST-EN stöðlum þar sem við á.

Um daggæslu barna í heimahúsum gilda ákvæði reglugerðar um daggæslu barna í heimahúsum.

29. gr.

*Húsnæði og aðbúnaður.*

Hljómburður og hljóðeinangrun skulu vera þannig að truflun verði ekki af ólíkri starfsemi innan heimilis eða stofnunar samkvæmt kafla þessum.

Rými á hvern nemanda í grunnskóla fer samkvæmt reglugerð um gerð og búnað grunnskólahúsnæðis og skólalóða. Rými á hvern nemanda í leikskóla fer samkvæmt reglugerð um starfsumhverfi leikskóla.

Miða skal rými nemanda í skólum og barna í leiksskólum við ákvæði í byggingarreglugerð. Meta skal þörfina eftir aldri barna. Aðstaða skal vera til tómstunda og innileikja.

Þar sem aðstaða er til íþróttaiðkunar skal vera fullbúin snyrting, bað- og búningsaðstaða.

Þar sem við á skal vera aðstaða til að skipta á börnum.

Á heimilum og stofnunum þar sem börn sofa skulu ekki aðrar vistarverur en svefnherbergi eða svefnsalir notaðar til svefns. Í svefnsölum skal ætla hverju barni a.m.k. 4 m². Hvert barn skal hafa sér rúm sem hæfir aldri þess. Í rúmum skal vera dýna, sæng, koddi og rúmteppi. Rúmföt skulu vera til staðar og skulu þau vera heil og hrein og skipt um a.m.k. vikulega þegar um lengri dvalartíma er að ræða en tvær vikur.

Þegar um er að ræða sumarbúðir og skylda starfsemi þar sem dvalartími er tvær vikur eða skemmri tími má miða við minni gólfflöt á barn í svefnsal með kojum, þó aldrei minni en 2 m2. Er þá einnig heimilt að hafa svefnpoka í rúmum, enda sé í rúmum dýna og lak.

Fullbúin snyrting og baðaðstaða skal vera til staðar á heimilum og stofnunum fyrir börn. Eitt bað skal vera til staðar fyrir tíu börn, þegar um er að ræða hóp barna í sumarbúðum eða sambærilega starfsemi.

Innanstokksmunir og leikföng skulu hæfa aldri barna. Leikföng skulu vera CE merkt og þannig gerð og viðhaldið að þau skapi ekki hættu. Litir og föndurefni mega ekki innihalda skaðleg efni og skulu standast gildandi reglugerðir varðandi merkingar og innihald. Leikföng skulu þrifin reglulega.

30. gr.

*Skólahúsnæði fyrir börn.*

Í skólum skal vera aðstaða til aðhlynningar nemenda vegna skyndiveikinda. Skal þar vera að lágmarki legubekkur, stóll og handlaug. Þar sem heilsugæsla er starfrækt í skólum, skal hún fullnægja kröfum sem gerðar eru til lækningastofa.

Handlaug skal vera í kennslustofum í grunnskólum.

Á leikskólum skal vera handlaug ætluð fullorðnum og skolvaskur.

Sé mötuneyti starfrækt í skóla skal nemendum séð fyrir sérstakri aðstöðu til að matast. Í aðstöðu leik- og grunnskóla þar sem börn matast jafnframt skal vera greiður aðgangur að handlaug fyrir börn.

Um heimavist gilda almenn ákvæði um íbúðarhúsnæði og gististaði eftir því sem við á.

VII. KAFLI

**Önnur sérstök ákvæði fyrir tilteknar tegundir starfsemi.**

31. gr.

*Starfsemi þar sem viðhafa skal sérstakt hreinlæti og smitgát.*

Undir þessa grein fellur starfsemi þar sem starfsfólk, tæki, búnaður eða áhöld geta komist í snertingu við notendur eða viðskiptavini, svo sem snyrtistofur, nuddstofur, húðflúrsstofur og stofur þar sem fram fer húðgötun, húðrof og fegrunarflúr. Greinin gildir einnig um stofur þar sem gerðar eru aðgerðir, svo sem læknastofur og fótaaðgerðastofur, sjúkrahús, aðrar sjúkrastofnanir og önnur sambærileg starfsemi.

Húsnæði og búnaði stofnana og fyrirtækja samkvæmt þessari grein skal haldið hreinu og snyrtilegu og ítrasta hreinlætis gætt í samræmi við þá starfsemi sem um ræðir. Allsherjarhreingerning skal fara fram eftir þörfum.

Starfsfólk skal gæta ítrasta hreinlætis við störf sín og ávallt þvo hendur sínar fyrir og eftir meðferð eða aðgerð. Hanskar skulu notaðir þar sem við á.

Ávallt skal hreinsa, sótthreinsa og dauðhreinsa tæki, áhöld og búnað eftir því sem við á með viðeigandi efnum og aðferðum. Menguð áhöld skal sótthreinsa eins fljótt og auðið er. Nota skal einnota, dauðhreinsaðan búnað, svo sem nálar þar sem því verður við komið. Hrein og sótthreinsuð og/eða dauðhreinsuð áhöld og búnaður skal notaður fyrir hvern viðskiptavin. Margnota áhöld sem snerta eða fara í gegnum húð viðskiptavinar skulu dauðhreinsuð og pökkuð eða varin á viðurkenndan hátt. Skartgripir sem settir eru í nýgerð göt á húð, skulu vera dauðhreinsaðir og lausir við skaðleg efni. Þar sem gerðar eru stungur á húð skal sérstök smitgát viðhöfð.

Dauðhreinsibúnað skal prófa með sporaprófum eða öðrum viðurkenndum aðferðum eftir þörfum, þó eigi sjaldnar en fjórum sinnum á ári. Niðurstöður sporaprófa skulu vera aðgengilegar eftirlitsaðila.

Nauðsynlegur búnaður og aðstaða, svo sem borð og skolvaskur, skal vera til staðar til þvotta og sótthreinsunar á áhöldum. Handklæði, ábreiður eða tauhlífar skal þvo og geyma í lokuðum skápum eða ílátum. Ílát undir blandað sótthreinsiefni skal vera með þéttu loki. Loftræsting skal vera góð þar sem notkun og blöndun fer fram.

Í vinnurými skal vera sérstök handlaug með fljótandi handsápu, gerlaeyði og einnota handþurrkum eða sambærilegu.

Baðaðstaða skal vera fyrir viðskiptavini þar sem við á.

32. gr.

*Snyrtistofur.*

Ætla skal a.m.k. 5 m² gólfrými fyrir hvern aðgerðastól. Sérstakar þvottalaugar skulu vera til hárþvotta og til blöndunar efna. Aldrei skulu fleiri en 25 gestir vera um hverja snyrtingu.

33. gr.

*Hársnyrtistofur.*

Á hársnyrtistofum skal vera sérstakur vaskur til hárþvotta og sérstakir vaskar til þvotta á áhöldum og blöndunar efna. Aldrei skulu fleiri en 25 gestir vera um hverja snyrtingu.

34. gr.

*Húðflúrsstofur og stofur þar sem fram fer húðgötun, húðrof og fegrunarflúr.*

Undir þessa grein fellur starfsemi húðflúrsstofa og annarra stofa þar sem fram fer húðgötun og húðrof, þ. á m. nálastungustofur. Fylgja skal ákvæðum 31. gr. til hins ítrasta.

Sá sem stundar húðgötun, húðflúrun og veitir meðferð með nálarstungum skal hafa lokið viðurkenndu námskeiði.

Óheimilt er að flúra, húðgata eða beita nálastungum á einstakling undir 18 ára aldri nema með skriflegu leyfi forráðamanns. Framvísa skal skilríkjum ef vafi leikur á um aldur. Óheimilt er að flúra, húðgata eða beita nálastungum á fólk sem er undir áhrifum áfengis eða annarra vímuefna.

Viðskiptavinir skulu fá munnlegar og skriflegar upplýsingar um aðgerðina, þ.e. húðflúr (eða fjarlæging þess), húðgötun eða annað húðrof. Upplýsingarnar skulu m.a. fela í sér fræðslu um varanlega breytingu á húð, mögulega sýkingarhættu, eftirmeðferð á flúraða eða gataða húðsvæðinu og hugsanleg ofnæmisviðbrögð, m.a. af völdum nikkels.

Gæta skal ítrasta hreinlætis við starfið. Sá sem framkvæmir aðgerð skal þvo hendur sínar fyrir og eftir aðgerð. Hanskar skulu notaðir við húðflúrun og húðgötun. Handlaug skal vera til staðar sem eingöngu er notuð til handþvotta.

Aldrei skulu fleiri en 25 gestir vera um hverja snyrtingu.

Rekstraraðilar skulu hengja upp á áberandi stað þær reglur sem gilda um starfsemina.

*35. gr.*

*Sólbaðsstofur.*

Sólbekkir og hlífðargleraugu skulu þrifin eftir hverja notkun.

Ljósabekkir og sólarlampar skulu þannig staðsettir og varðir að aðrir en þeir sem nota bekkina verði ekki fyrir geislun. Hlífðargleraugu skulu vera aðgengileg fyrir viðskiptavini og baðaðstaða skal vera á staðnum.

Aldrei skulu fleiri en 25 gestir vera um hverja snyrtingu.

Á sólbaðsstofum skal hengja upp á áberandi stað þær reglur sem gilda um notkun ljósabekkja og sólarlampa. Þar skal m.a. taka fram að einstaklingum yngri en 18 ára eru óheimil afnot af sólarlömpum í öðrum tilgangi en læknisfræðilegum.

Að öðru leyti skal fylgja kröfum Geislavarna ríkisins um ljósabekki og ljósaperur, svo og upplýsingum og aðvörunum embættis landlæknis til viðskiptavina.

36. gr.

*Nuddstofur.*

Á nuddstofu skal vera gott aðgengi að handlaug og skolvaski í eða við vinnurými. Baðaðstaða skal vera fyrir viðskiptavini þar sem við á. Aldrei skulu fleiri en 25 gestir vera um hverja snyrtingu.

37. gr.

*Sjúkrastofnun og stofa þar sem framkvæmdar eru aðgerðir.*

Undir þessa grein fallasjúkrahús, heilsugæsla, sjúkraþjálfun, stofur þar sem gerðar eru aðgerðir, svo sem læknastofur, fótaaðgerðastofur og aðrar sjúkrastofnanir. Fylgja skal ákvæðum 31. gr. til hins ítrasta.

Nota skal hrein áhöld og búnað við hvern einstakling viðhafa fyllstu smitgát. Nota skal dauðhreinsuð tæki og áhöld á vefi fólks og einnota dauðhreinsaðan búnað, þar sem því verður við komið.

Dauðhreinsuð áhöld skal geyma í lokuðum umbúðum eða ílátum og þeim haldið aðgreindum frá óhreinum áhöldum. Aðstaða til almennrar hreinsunar áhalda og dauðhreinsunar skal vera vel aðgreind. Heilbrigðisnefnd getur gert kröfu um sérstaka áhaldaþvottavél.

Rými sem ætluð eru til aðgerða skulu vel aðgreind og þannig útbúin að ekki verði smithætta eða sýkingarhætta frá öðru rými.

Í aðgerðarými fótaaðgerðastofa skal vera handlaug og gott aðgengi að skolvaski.

Að öðru leyti skal fylgja sérstökum gæðastöðlum eða reglum viðkomandi starfsemi um hreinlæti, smitgát og sóttvarnir, þar sem við á.

Sjúklingar skulu hafa aðgengi að fullbúinni snyrtingu sem hönnuð eru á grundvelli algildrar hönnunar. Aldrei skulu fleiri en 25 gestir vera um hverja snyrtingu.

38. gr.

*Dvalarheimili.*

Fullbúin baðaðstaða og fullbúin snyrting skal vera á staðnum sé hún ekki inn af hverju íbúðarherbergi. Skulu aldrei vera fleiri en tíu heimilismenn um baðaðstöðu með búningsklefa og fullbúna snyrtingu. Baðaðstaða skal standast kröfur til friðhelgi einkalífs. Handlaug skal vera í herbergi sé snyrting ekki inn af því.

Hjúkrunar- og dvalarheimili skulu hafa fullbúna baðaðstöðu og fullbúna snyrtingu enda sé ekki fullbúin baðaðstaða og fullbúin snyrting inn af hverju íbúðarherbergi. Skulu aldrei vera fleiri en tíu heimilismenn um baðaðstöðu með búningsklefa og fullbúna snyrtingu. Handlaug skal vera í herbergjum sé snyrting ekki inn af því.

39. gr.

*Fangelsi og fangagæsla.*

Í skammtímagæslu skal stærð klefa skal vera minnst 5 m². Fangi skal hafa aðgang að svefnbekk, teppi og baðaðstöðu. Þrífa skal klefa eftir hverja notkun og sótthreinsa eftir þörfum.

Í klefa sem notaður er við gæsluvarðhald og afplánun skal rúm vera minnst 2 m að lengd og 90 cm breitt og með rúmfatageymslu. Fangi skal hafa sængurföt og teppi. Fataskápur, borð og stóll skulu vera í klefa. Í klefanum skal vera ruslafata og spegill (álþynna). Fangi skal hafa aðgang að baðaðstöðu. Lýsing í klefa skal vera fullnægjandi. Jafnframt skal vera hægt að útiloka birtu frá gluggum.

Fangar í afplánun skulu hafa aðgang að sameiginlegu rými þar sem hægt er að neyta matar. Aldrei skulu fleiri en tíu fangar nota sömu snyrtingu.

40. gr.

*Íþróttamannvirki og íþróttavellir.*

Undir þessa grein falla íþróttamannvirki þar sem fram fer skipulögð starfsemi, svo sem íþróttahús, íþróttamiðstöðvar og íþróttavellir.

Starfsfólk rekstraraðila sem falla undir kafla þennan skal hafa sótt námskeið í skyndihjálp og hafa þekkingu á almennum sóttvörnum. Viðeigandi sjúkra- og skyndihjálparbúnaður skal vera til staðar.

Gestir skulu eiga greiðan aðgang að búningsherbergi með baðaðstöðu. Gestir skulu hafa greiðan aðgang að fullbúinni snyrtingu sem hannaðar eru á grundvelli algildrar hönnunar.

Innanhússgervigrasvelli skal þrífa reglulega.

41. gr.

*Skipulögð afþreyingarstarfsemi.*

Rekstraraðila í skipulagðri afþreyingarþjónustu ber að fylgja til hins ítrasta þeim kröfum sem gerðar eru til starfsemi skv. 13. gr.

Viðskiptavinir skulu hafa aðgang að búnings- og salernisaðstöðu. Baðaðstaða skal vera fyrir viðskiptavini eftir því sem við á.

42. gr.

*Almenningssamgöngutæki og samgöngumiðstöðvar.*

Rými sem ætlað er farþegum í almenningssamgöngutækjum skal vera vel við haldið og hreint. Farþega má eigi flytja svo marga eða á þann hátt að það valdi þeim eða öðrum hættu. Notkun almenningssamgöngutækja skal þannig hagað að frá þeim stafi hvorki hávaði né loftmengun að óþörfu.

Um aðgang dýra að almenningssamgöngutækjum fer skv. 5. mgr. 44. gr.

Gestir samgöngumiðstöðva skulu hafa aðgang að fullbúinni snyrtingu sem hannaðar eru á grundvelli algildrar hönnunar.

VIII. KAFLI

**Hundar, kettir og önnur dýr.**

43. gr.

*Almennt.*

Þeir sem halda gæludýr í mannvirkjum á íbúðarlóðum í þéttbýli eða á heimilum sínum þurfa að sækja um heimild til heilbrigðisnefndar eða sveitarstjórnar sé kveðið á um það í samþykkt viðkomandi sveitarfélags.

Gæludýrahald skal ekki valda óþrifnaði, hávaða, óheilnæmi, ónæði, smiti eða annari hættu fyrir íbúa.

Fyrirbyggja skal sýkingar hjá mönnum af völdum bandorma og spóluorma í hundum og spóluorma í köttum.

Um hunda- og kattahald í fjöleignarhúsi fer samkvæmt ákvæðum laga um fjöleignarhús.

Að öðru leyti gilda ákvæði samþykkta einstakra sveitarfélaga. Setji sveitarfélag sér samþykkt um gæludýrahald skal í henni kveða á um merkingar, skráningar og ábyrgðartryggingar.

Varðandi ábyrgð og skyldur umráðamanna hunda og katta til að tryggja heilbrigði og velferð þeirra gilda ákvæði laga um velferð dýra og reglugerðar um velferð gæludýra.

Búpening má hvorki hafa í híbýlum manna né í öðrum húsum nema þeim sem til þess eru ætluð.

44. gr.

*Aðgangur dýra að tilteknum svæðum, húsnæði og almenningssamgöngutækjum.*

Óheimilt er að hleypa hundum, köttum eða öðrum dýrum í eftirtalin rými eða svæði, nema að það sé sérstaklega um getið í þessari grein eða að fengnu leyfi heilbrigðisnefndar, sbr. 5. mgr.:

Sjúkrastofnanir, svo sem lækna- og tannlæknastofur, sjúkrahús, aðgerðastofur og húsnæði sjúkraþjálfara

1. Skóla og leikvelli
2. Fangelsi
3. Íþróttastöðvar, íþróttahús, sund- og baðstaði og heilsuræktarstöðvar
4. Snyrtistofur, nuddstofur, sólbaðsstofur og húðflúrstofur
5. Samkomustaði, svo sem kirkjur, leikhús, tónleikasali, söfn og kvikmyndahús
6. Gististaði í flokki II, III og IV samkvæmt lögum um veitingastaði, gististaði og skemmtanahald
7. Mötuneyti
8. Sumarbúðir fyrir börn
9. Almenningssamgöngutæki

Heimilt er þó að fara með dýr inn á staði sem eru sérstaklega ætlaðir dýrum, svo sem sjúkrastofnanir fyrir dýr, snyrtistofur og íþróttamannvirki.

Heimilt er fólki með fötlun að hafa með sér hjálparhunda á gististaði, veitingastaði, í skóla, á snyrtistofur og hársnyrtistofur, heilbrigðisstofnanir, íþrótta- og baðstaði, fangelsi, verslunarmiðstöðvar, samkomuhús og í almenningssamgöngutæki, enda sé viðkomandi einstaklingi ótvíræð nauðsyn að hjálparhundi. Hundurinn skal merktur sem hjálparhundur og viðkomandi skal hafa leyfi fyrir honum í samræmi við ákvæði í samþykktum einstakra sveitarfélaga.

Heimilt er eigendum eða rekstraraðilum veitingastaða, svo sem matsölustaða og kaffihúsa, að leyfa að komið sé með hunda og ketti inn í veitingasali veitingastaða að uppfylltum eftirfarandi skilyrðum:

1. Ætíð skal taka mið af hagsmunum gesta.
2. Auglýsa skal á áberandi hátt á húsnæðinu sjálfu, sem og á vef hlutaðeigandi fyrirtækis, að heimilt sé að koma með hunda og ketti inn á staðinn.
3. Tryggja skal að hundar og kettir séu einungis í veitingasölum veitingastaðar og ekki þar sem matvæli eru tilreidd, meðhöndluð eða geymd og skal farið að leiðbeiningum Matvælastofnunar um hunda og ketti á veitingastöðum.
4. Mæting á viðkomandi stað skal vera valfrjáls og fólki ekki gert að sækja sér þangað þjónustu.
5. Aðstaða veitingastaðar skal ekki að einhverju leyti vera sameiginleg með annarri starfsemi eða á svæði sem óheimilt er að veita hundum og köttum aðgang að.
6. Tilkynna skal um nýtingu þessarar heimildar til heilbrigðisnefndar með sannanlegum hætti.
7. Fylgja skal ítarlegri skilyrðum sem heilbrigðisnefnd getur kveðið á um í starfsleyfis rekstraraðila, m.a. um mat á áhættu.

Eigendur eða rekstraraðilar veitingastaða sem ekki hafa sérstaklega leyft aðgang hunda og katta er heimilt að vísa frá viðskiptavinum með gæludýr.

Heilbrigðisnefnd getur, að fenginni beiðni frá hlutaðeigandi rekstraraðila, veitt rekstraraðila leyfi til að heimila aðgang hunda, katta og annarra dýra að tilteknum svæðum, húsnæði eða almenningssamgöngutækjum að tilteknum skilyrðum uppfylltum. Heilbrigðisnefnd skal gefa út skriflegt leyfi þar um, þar sem kveðið er á um gildistíma leyfis og þau skilyrði sem leyfið er háð. Kveða skal á um framangreint í starfsleyfi þar sem við á. Umhverfisstofnun gefur út leiðbeiningar um veitingu leyfis samkvæmt ákvæði þessu og þau lágmarksskilyrði sem heilbrigðisnefnd skal setja fyrir veitingu þess.

Ákvæði þessara greinar eiga ekki við um heimili fólks, svo sem hjúkrunarheimili eða sambýli. Þar er heimilt að halda gæludýr eftir því sem rekstraraðilar ákveða og í samræmi við ákvæði í samþykktum hlutaeigandi sveitarfélaga.

IX. KAFLI

**Heilbrigðiseftirlit.**

45. gr.

*Eftirlitshlutverk heilbrigðisnefndar.*

Heilbrigðisnefnd ber að sjá um að framfylgt sé ákvæðum laga um hollustuhætti og mengunarvarnir, reglugerðar þessarar og annarra reglugerða settra á grundvelli laganna, auk ákvæða annarra laga eða reglna sem heilbrigðisnefnd er falið að annast um framkvæmd á að því er varðar hollustuhætti.

Heilbrigðisnefnd skal hafa eftirlit með atvinnurekstri, annarri starfsemi og framkvæmdum auk athafna einstaklinga eftir því sem við á, og tryggja að skilyrðum samkvæmt lögum, reglugerðum, ákvæðum starfsleyfis, starfsskilyrðum og almennum kröfum að því er varðar hollustuhætti sé fullnægt, sbr. viðauka. Heilbrigðisnefnd gerir áætlanir um eftirlit eftirlitsskyldra aðila á grundvelli eftirlitsáætlana Umhverfisstofnunar og í samræmi við áhættumat um hollustuhætti.

Heilbrigðisfulltrúi annast eftirlit í umboði heilbrigðisnefndar. Heilbrigðisnefnd getur falið framkvæmdastjóra heilbrigðiseftirlits eða tilteknum heilbrigðisfulltrúum afgreiðslu einstakra mála í tilteknum málaflokkum sem undir heilbrigðisnefnd heyra.

Heilbrigðisnefnd er heimilt að fela faggiltum skoðunaraðilum tiltekna þætti heilbrigðiseftirlitsins. Heimild til að knýja á um framkvæmd ráðstöfunar og annað sem varðar valdsvið og þvingunarúrræði er þó eingöngu í höndum heilbrigðisnefndar.

46. gr.

*Reglubundið eftirlit.*

Eftirlit með starfsleyfisskyldum atvinnurekstri, og skráningarskyldum atvinnurekstri, sbr. viðauka, skal vera reglubundið. Heilbrigðisnefnd gerir reglulega áætlanir um reglubundið eftirlit á grundvelli eftirlitsáætlana Umhverfisstofnunar þar sem m.a. skal kveða á um tíðni vettvangsheimsókna fyrir mismunandi starfsemi. Tímabilið milli tveggja vettvangsheimsókna skal byggjast á niðurstöðum áhættumats fyrir viðkomandi starfsemi.

Eftirlitsaðila er heimilt að fjölga tímabundið eftirlitsferðum ef nauðsyn krefur, t.d. þegar nýr búnaður hefur verið tekinn í notkun eða vegna kvartana. Hækkar þá eftirlitsgjald sem því nemur.

Heilbrigðisnefnd er heimilt að draga úr reglubundnu eftirliti með atvinnurekstri sem er með innra eftirlit með ákveðnum eftirlitsþáttum og heilbrigðisnefnd hefur samþykkt. Hafi starfsemi verið starfrækt samkvæmt ákvæðum laga, reglugerða og starfsleyfis og séu hollustuhættir fullnægjandi er heilbrigðisnefnd heimilt að draga úr reglubundnu eftirliti og lækkar þá eftirlitsgjald sem því nemur.

47. gr.

*Tilfallandi eftirlit.*

Óvenjubundið eftirlit, t.d fyrirvaralaust eða stikkprufu eftirlit, skal fara fram þegar aðstæður krefjast, svo sem vegna eftirfylgni, kvartana, óhappa, slysa, starfsemi utan hefðbundinna starfsstöðva, óreglulegrar starfsemi, rekstrar og athafna sem ekki eru starfsleyfis- eða skráningarskyld og þegar ástæða er til eftirlits með takmörkuðum þáttum starfseminnar.

48. gr.

*Umfang eftirlits.*

Heilbrigðiseftirlit nær m.a. til skoðunar á húsnæði, lóð, búnaði og umhverfi, töku sýna og skoðunar á skráðu og skjalfestu efni. Þá nær heilbrigðiseftirlit til eftirlits með meðferð, notkun og merkingum efna í starfsleyfis- eða skráningarskyldri hollustuháttastarfsemi, fræðslu, samráðs stofnana, úrvinnslu gagna, öryggisþátta og sóttvarna.

49. gr.

*Framkvæmd eftirlits.*

Eftirlitsaðila er heimill aðgangur til skoðunar og eftirlits, þar á meðal töku sýna og myndatöku, að öllum þeim stöðum sem reglugerð þessi, aðrar reglugerðir eins og við á hverju sinni og samþykktir sveitarfélaga ná yfir og er eftirlitsaðila heimilt að leita aðstoðar lögreglu ef með þarf. Eftirlit skal framkvæmt í viðurvist fulltrúa rekstraraðila þar sem við á, nema aðstæður krefjist annars.

Eftirlitsskyldum aðilum er skylt að aðstoða eftirlitsaðila eins og nauðsyn krefur, m.a. að veita eða afla allar upplýsingar sem nauðsynlegar eru vegna eftirlits og afhenda sýni sem talin eru nauðsynleg vegna eftirlits endurgjaldslaust.

Eftir hverja vettvangsheimsókn skal eftirlitsaðili taka saman skýrslu með lýsingu á því sem fram kom og skiptir máli varðandi það hvort starfsemi sé í samræmi við lög, reglur og starfsleyfisskilyrði þar sem við á og niðurstöðum um hvort frekari aðgerðir eru nauðsynlegar. Skýrslan skal gerð aðgengileg á vefsvæði heilbrigðisnefndar eftir að rekstraraðili hefur fengið tækifæri til að koma að athugasemdum og brugðist hefur verið við þeim. Athugasemdirnar skulu eftir atvikum birtar með skýrslunni.

50. gr.

*Skráning heilbrigðisnefndar.*

Heilbrigðisnefnd ber að halda skrá um eftirlitsskylda starfsemi og skal a.m.k. skrá eftirtalin atriði:

1. Þau starfsleyfi sem í gildi eru og þá starfsemi sem háð er skráningarskyldu og eftirlitsaðili hefur eftirlit með,
2. staðsetningu starfsstöðvar,
3. fastanúmer starfsstöðvar ef við á,
4. nafn, lögheimili og kennitölu rekstraraðila,
5. niðurstöður einstakra þátta eftirlits,
6. til hvaða úrræða hefur verið gripið ef ekki hefur verið farið að ákvæðum laga og reglugerða eða skilyrðum skráningar og starfsleyfa,
7. kvartanir sem borist hafa vegna viðkomandi starfsemi,
8. önnur skyld atriði.

Heilbrigðisnefnd skal fyrir 1. mars ár hvert skila til Umhverfisstofnunar yfirliti yfir framkvæmd og niðurstöður eftirlits á því formi sem stofnunin óskar eftir.

51. gr.

*Frávik.*

Telji heilbrigðisnefnd að ekki sé fylgt ákvæðum laga, reglugerða eða starfsleyfa sem um viðkomandi starfsemi gilda skal eftirlitsaðili krefja rekstraraðila um hverjar þær viðeigandi viðbótarráðstafanir sem heilbrigðisnefnd telur nauðsynlegar og fullnægjandi til að koma reglufylgni á aftur.

Heilbrigðisnefnd skal upplýsa Umhverfisstofnun um frávik þar sem til álita kemur að beita stjórnvaldssektum samkvæmt lögum um hollustuhætti og mengunarvarnir.

52. gr.

*Þagnarskylda.*

Þeir sem starfa samkvæmt reglugerð þessari eru bundnir þagnarskyldu um atriði er varða framleiðslu- og verslunarleynd. Sama gildir um atriði sem þeir fá vitneskju um og leynt skulu fara samkvæmt lögum eða eðli máls.

X. KAFLI

**Ýmis ákvæði.**

53. gr.

Um gjaldtöku fyrir skráningu skráningarskyldrar starfsemi, starfsleyfi og eftirlit fer samkvæmt ákvæðum laga um hollustuhætti og mengunarvarnir.

54. gr.

Til að knýja á um framkvæmd ráðstöfunar samkvæmt lögum um hollustuhætti og mengunarvarnir, reglugerðum settum samkvæmt þeim, samþykktum sveitarfélaga eða eigin fyrirmælum eftirlitsaðila geta heilbrigðisnefndir sveitarfélaga beitt ákvæðum XVII. kafla laga um hollustuhætti og mengunarvarnir.

55. gr.

*Kærur.*

Um ágreining sem rís um framkvæmd reglugerðarinnar, heilbrigðissamþykkta sveitarfélaga um heilbrigðiseftirlit eða um ákvarðanir yfirvalda fer samkvæmt ákvæðum laga um hollustuhætti og mengunarvarnir.

Um aðild, kærufrest, málsmeðferð og annað er varðar kæru til úrskurðarnefndar umhverfis- og auðlindamála fer samkvæmt lögum um úrskurðarnefnd umhverfis- og auðlindamála.

56. gr.

*Sektir eða fangelsi.*

Brot gegn ákvæðum reglugerðar þessarar og samþykktum sveitarfélaga varða sektum hvort sem þau eru framin af ásetningi eða stórfelldu gáleysi. Sé um stórfelld eða ítrekuð ásetningsbrot að ræða skulu þau að auki varða fangelsi allt að fjórum árum.

Tilraun til brota og hlutdeild í brotum samkvæmt reglugerð þessari eru refsiverð eftir því sem segir í almennum hegningarlögum.

57. gr.

*Sektir lögaðila.*

Sektir má ákvarða lögaðila þótt sök verði ekki sönnuð á fyrirsvarsmenn eða starfsmenn hans eða aðra þá einstaklinga sem í þágu hans starfa, enda hafi brotið orðið eða getað orðið til hagsbóta fyrir lögaðilann. Þó skal lögaðili ekki sæta refsingu ef um óhapp er að ræða. Einnig má, með sama skilorði, gera lögaðila sekt ef fyrirsvarsmenn eða starfsmenn hans eða aðrir einstaklingar sem í þágu hans starfa hafa gerst sekir um brot.

58. gr.

*Lagastoð og gildistaka.*

Reglugerð þessi er sett samkvæmt ákvæðum 4. gr. laga nr. 7/1998, um hollustuhætti og mengunarvarnir, að höfðu samráði við Samband íslenskra sveitarfélaga hvað varðar skyldur sveitarfélaga, sbr. ákvæði 3. mgr. 43. gr. laganna.

Reglugerðin öðlast gildi við birtingu. Frá sama tíma fellur brott reglugerð nr. 941/2002 um hollustuhætti.

**Ákvæði til bráðabirgða.**

Ákvæði um að ekki sé gert ráð fyrir íbúðasvæði á þynningarsvæði í þeim starfsleyfum sem voru gefin út fyrir gildistöku reglugerðar nr. 550/2018 um losun frá atvinnurekstri og mengunarvarnaeftirlit, skulu halda gildi sínu út gildistíma starfsleyfis.

VIÐAUKI

**Starfsleyfis- og skráningarskyld starfsemi.**

1. Aksturs- og kennslubrautir.
2. Almenningssalerni.
3. Baðstaður í náttúrunni, flokkur 1 og 2.
4. Daggæsla hjá dagforeldrum með sex börn eða fleiri.
5. Dvalarheimili.
6. Dýragarður.
7. Dýragæsla.
8. Dýrasnyrtistofa.
9. Dýraspítali og dýralækningastofa.
10. Fangelsi og fangagæsla
11. Fjallaskáli, nema sæluhús.
12. Garðaúðun.
13. Gististaður í flokki II.
14. Gististaðir í flokki III og IV.
15. Gæludýraverslun.
16. Hársnyrtistofa.
17. Heilsugæslustöð.
18. Heilsuræktarstöð.
19. Heimili og stofnanir fyrir börn og unglinga með sex börn eða fleiri.
20. Heitloftsþurrkun fiskafurða.
21. Hestahald.
22. Hestaleiga og/eða reiðskóli.
23. Hundahótel.
24. Húðflúrsstofa og stofa þar sem fram fer húðgötun, húðrof og fegrunarflúr.
25. Íþróttahús.
26. Íþróttamiðstöð.
27. Íþróttavöllur.
28. Kanínurækt.
29. Kírópraktor.
30. Leiksvæði.
31. Meindýravarnir.
32. Nuddstofa.
33. Sambýli þar sem veitt er þjónusta allan sólarhringinn.
34. Samgöngumiðstöð.
35. Samkomuhús.
36. Sjúkrahús.
37. Sjúkrastofnun.
38. Sjúkraþjálfarar.
39. Skemmti- og þemagarður, þ.m.t. tívolí og skipulögð afþreyingarstarfsemi.
40. Skólahúsnæði.
41. Snyrtistofa.
42. Sólbaðsstofa
43. Starfsmannabúðir.
44. Starfsmannabústaðir
45. Sund- og baðstaður.
46. Tannlæknastofa.
47. Tjald- og hjólhýsasvæði.
48. Útihátíð.
49. Veitingastaður.
50. Verslunarmiðstöð.
51. Önnur sambærileg starfsemi.